钦定古今图书集成/明伦汇编/氏族典/第285卷 > 黄洽
## 钦定古今图书集成/明伦汇编/氏族典/第285卷 > 黄洽

按《宋史黄洽传》：“洽字德润，福州候官人。隆兴元年，以
太学生试春官第二，赐第二人及第，授绍兴府观察
判官。秩满就铨选，不用前名例谒庙堂。宰相陈俊卿
白于上，改宣义郎，除国子博士。适有旨，职事官无待
次，改差浙东安抚司主管机宜文字，继为太学、国子
博士、枢密院编修官，通判福州。奉祠，召为太常丞，繇”
秘书郎迁著作郎，除右正言。首奏：“谏臣非具员，职在
谏争，朝政有阙，所当尽言。”上亦以为端士，许其尽言无隐。除侍御史。洽所论列，未尝攟摭细故，他慝以累
其终身。除右谏议大夫，进参知政事，除知枢密院事。
洽累章求去，许之。除资政殿大学士、知隆兴府。光宗
受禅，洽屡乞归田，寻畀提举洞霄宫。庆元二年，致仕。
六年，薨。洽质直端重，有大臣体，两朝推为“名臣。”